მალინი ფონსეკა

მალინი ფონსეკა
მალანი ფონსეკა ან მალინი ფონსეკა (სინჰ. මාලිනී ෆොන්සේකා Mālinī Fonsēkā), სრული სახელი ვანიარაჩიგე მალანი სენეჰალეტა ფონსეკა (სინჰ. වන්නි ආරච්චිගේ මාලනි ෆොන්සේකා සෙනෙහෙලතා; 30 აპრილი 1947 პელიაგოდი) — შრი-ლანკელი კინოსა და თეატრის მსახიობი, არაერთი ადგილობრივი და რამდენიმე საერთაშორისო კინოპრემიის მფლობელი. ცნობილია როგორც "სინჰალური კინოს დედოფალი". 2010-2015 წლებში გახლდათ შრი-ლანკის პარლამენტის წევრი.
ბიოგრაფია და კარიერა
მალანი ფონსეკა დაიბადა ტიპოგრაფისტ გილბერტ ფონსეკასა და მისი მეუღლის სილვატი ფონსეკას 11 შვილიან ოჯახში პელიაგოდაში, კოლომბოს გარეუბანში. მისი დაბადებიდან მალევე ოჯახი გადავიდა ნუგეგოდუს გარეუბანში, სადაც გოგონა სწავლობდა მეხუთე კლასამდე სენტ-ჯონის კოლეჯში. საშუალო განათლება დაასრულა ვედამულაში გადასვლის შემდეგ Gurukula Maha Vidyalaya -ს სკოლაში. სკოლის დამთავრების შემდეგ ფონსეკა თეატრალურმა ხელოვნებამ გაიტაცა. პირველად 1963 წელს ითამაშა სპექტაკლში «Noratha Ratha». კარიერის მანძილზე შეასრულა მთავარი როლები 14 დრამატულ დადგმაში. 1968 წელს დაჯილდოვდა ეროვნული პრემიით დრამატულ სპექტაკლში «Akal Wessa» შესრულებული როლისთვის.
იმავე წლებში ფონსეკამ პირველად მიიღო მონაწილეობა კინოგადაღებებში. თავდაპირველად მონაწილეობდა მასობრივ სცენებში. მისი სრულფასოვანი კინოდებიუტი შედგა 1968 წელს ტისა ლიანსურიას ფილმში Punchi Baba. იმავე წელს ითამაშა კიდევ სამ ფილმში: Abudasse kale, Dahasak Sithuwili და Adarawanthayo. მსახიობის მიერ შესრულებულ როლებს დადებითი შეფასებები მოჰყვა კრიტიკოსების მხრიდან, რამაც განაპირობა მისი მიწვევა მთავარ როლებზე რამდენიმე რეჟისორისგან და მისი კარიერის შემდგომი განვითარება. საერთო ჯამში, ამ დრომდე მალინი ფონსეკას დაახლოებით 150 ფილმში აქვს როლები შესრულებული, მათ შორის რამდენიმე საერთაშორისო სპექტაკლში. მის ყველაზე წარმატებულ ფილმებს შორისაა: ლესტერ ჯეიმზ პირისის Nidhanaya, ამარანათა ჯაიატილაკეს Siripala Saha Ranmenik , ჰარმასენა პატირაჯას Eya Den Loku Lamayek და Bambaru Ewith გარკვეული პერიოდის განმავლობაში, გარდა თეატრისა და კინოსა, მალინი ფონსეკა ასევე მუშაობდა ტელევიზიაში, სადაც შეასრულა როლები სერიალებში: Manalada Puthe Kiri Dunne, Pitagamkarayo, Kemmura და Daruwo. მის მიერ სატელევიზიო დრამებში შესრულებულმა როლებმა Pitagamkarayo და Kemmura მიიღო ჯილდო Sumathi Awards „სატელევიზიო დრამების საუკეთესო მსახიობი ქალის“ კატეგორიაში.
1984 წელს ფონსეკამ თავისი ძალები რეჟისორის და პროდიუსერის ამპლუაში მოსინჯა პირველად ფილმით Sasara Chetana და შემდგომ კიდევ ორი ​​ფილმით Ahinsa (1987) და Sthree (1991). მოგვიანებით მან ასევე გადაიღო სატელევიზიო სერიალები. იგი გახდა პირველი სატელევიზიო დრამის რეჟისორი ქალი შრი-ლანკის ტელევიზიის ისტორიაში.
2010 წლის აპრილში იგი აირჩიეს შრი-ლანკის მე-14 მოწვევის პარლამენტში სახალხო თავისუფლების გაერთიანებული ალიანსის პარტიული სიით. მსახიობის ერთ-ერთი პირველი ინიციატივა ამ თანამდებობაზე გახლდათ წინადადება პარლამენტის მცირე დარბაზებში დეპუტატებისთვის იოგას გაკვეთილების მოწყობის შესახებ, სტრესის მოსახსნელად საკანონმდებლო სხდომების დაწყებამდე.
შრი-ლანკის პარლამენტი, ისევე როგორც მრავალი სხვა საკანონმდებლო ასამბლეა, ცნობილია რეგულარული კონფლიქტებით, რომლებიც ხშირად ხელჩართული ჩხუბით მთავრდება, რის გამოც სპიკერს პერიოდულად უწევს დეპუტატების მოწოდება წესრიგისკენ. ერთ-ერთმა ოპოზიციურმა დეპუტატმა, რანჯან რამანაიაკემ (ასევე ცნობილი კინორეჟისორი) კომენტარი გააკეთა, რომ პრო-სამთავრობო დეპუტატები მუდმივად ცდილობენ შეძახილებით დააშინონ და ჩაახშონ სხვა პარტიების პარლამენტარების გამოსვლები და გამოთქვა იმედი, რომ ეს სიახლე მაინც ასწავლიდა მათ დემოკრატიული პრინციპების პატივისცემას და დისციპლინას . შემდგომში, ფონსეკამ ასევე მონაწილეობა მიიღო საკონსტიტუციო ცვლილებებთან, საზოგადოებრივ და საქველმოქმედო ორგანიზაციებთან, ტელევიზიასთან, აზარტული თამაშების ბიზნესის რეგულირებასთან, შრი-ლანკის ფინანსურ და საგადასახადო სისტემასთან და შრი-ლანკის პოლიტიკის სხვა ასპექტებთან დაკავშირებული საკანონმდებლო აქტების შემუშავებასა და პოპულარიზაციაში. იგი დეპუტატის უფლებამოსილებას 2015 წლის ივნისის ბოლომდე ასრულებდა. მე-15 მოწვევის პარლამენტში არ შესულა.
2010 წელს ის CNN-მა ყველა დროის 25 საუკეთესო აზიელი მსახიობის სიაში შეიყვანა.
რესურსები ინტერნეტში
მალინი ფონსეკა IMDb
სქოლიო
დაბადებული 30 აპრილი
დაბადებული 1947
მსახიობი პოლიტიკოსები
შრი-ლანკელი პოლიტიკოსები
შრი-ლანკელი პოლიტიკოსი ქალები
შრი-ლანკელი მსახიობები
შრი-ლანკელი ქალი მსახიობები